-सुधा वर्मा
रायपुर सहर अब बाढ़त हावय, ऐखर सुन्दरई घलो बाढ़त हावय। मनखे मन बर अब सदर म मौज मस्ती बर जगह कमती परत हावय। सहर म रद्दा तीर जगह-जगह ठेला लगे रहिथे सब म भीड़ रहिथे। रायपुर म कई ठन मॉल खुलगे हावय। हर दिन ऊंहा पैर रखे जगह नई राहय। जइसे-जइसे दुकान, होटल खुलत जात हावय वइसे-वइसे भीड़ बाढ़त जात हावय। अब तो सांझ के घर म रांधे के रिवाज कमती होवत जात हावय। सनिचर-इतवार के तो हॉटल, मॉल, रद्दा सब भरे रहिथे। होटल म तो लाइन लगे रहिथे।
बूढ़ा तरिया के सुन्दरई बाढग़े तब कुछ के दिमाक म उंहा चौपाटी बनाए के बात आइस। बम्बई के समुन्दर किनारा के चौपाटी के अपन मजा हावय। कतको गंदगी ल वो ह अपन म समेट लेथे संगे-संग वो ह खाली जगह आय। ये चौपाटी के बने ले कखरो नुकसान नई होय हावय। नागपुर म घलो तरिया किनारे सुग्घर चौपाटी बने हावय। ऊंहा रद्दा के एक डाहर कतार म होटल हावय अउ दूसर डाहर झील असन तरिया हावय। तीर-तीर म भुट्टा फल वाले मन खड़े रहिथें। सब कचरा डस्टबीन म डाले जाथे। इंहा घलो कोनो भी परकार के तोड़-फोड़ नई होय हावय।
रायपुर म तो एक ठन तरिया ल अतिक्रमण ले बचा नई सकत हावयं। जेन थोर बहुत बांचे हावय ओला अऊ पाट के सुन्दरई बढ़ावत हावयं। दू ठन बड़े तरिया बूढ़ा तरिया अउ तेलीबांधा तरिया अपन सुन्दरई म खुस नई होवत हावय, आंसू बोहावत हावय। दूनो तरिया रद्दा चौड़ीकरन म छोटे होगे हावय। अब दूनों म चौपाटी बनाए बर सोचत हावयं। तेलीबांधा तरिया जी.ई रोड ऊपर हावय। तब येमा चौपाटी नई बनत हावय। अब बांचिस बूढ़ा तरिया इंहा चौपाटी बनाए के तइयारी होगे हावय। आज नारी सिक्छा बर सरकार जुगत लगावत हावय। प्रौढ़ सिक्छा के माध्यम ले घलो पुरुष अउ सिक्छा के अंतर ल खतम करे के परयास करत हावयं। एक समय रहिस हे, करीब सौ साल पहिली नारी सिक्छा के अवाज उठिस अउ समाज के बड़े-बड़े मन नारी सिक्छा के सेवा म लगगें। वामनराव लाखे इस्कूल म तब लड़की मन घलो पढ़त रहिन हें। सन् 1970 तक आमापारा प्राथमिक साला म लड़की मन पढ़त रहिन हे। स्व. जगन्नाथ राव दानी ल महसूस होईस तब अपन बगीचा ल नारी सिक्छा बर दान कर दिन आज उंहा जे.आर. दानी हायर सेकेंडरी इस्कूल हावय। पहिली इस्कूल जिंहा लड़की मन पढ़त रहिन हें। ओखर बाद लड़की मन बर कॉलेज के जरूरत महसूस होईस। लड़की मन के संख्या बाढ़त रहिस हे। दुर्गा कॉलेज अउ विज्ञान महाविद्यालय म लड़की मन पढ़त रहिन हें। अइसना बेरा म दूधाधारी मंदिर के जमीन ल नारी सिक्छा बर सरकार ल देय गीस। सन् 1957 म दू कुरिया म कॉलेज शुरू होइस। तीन लईका रहिन हें ऊंहा आज तीन हजार ले जादा लइका हावयं। बड़े-बड़े मनखे मन नारी के सिक्छा बर सोच के जेन जमीन ल दान दीन तेन जमीन ल अपन मौज मस्ती बर अधिग्रहित करना कौन से बुद्धिमानी आय। ये बौद्धिक दिवालियापन आय। आज खाली जमीन अउ खेल के मैदान बर कई ठिन इस्कूल तरसत हावय। सप्रे साला के खेल के मैदान छोटे होगे। दूनो डाहर के जमीन निकलगे हावय।
आज काय जब मैं पढ़त रहेंव तभे 1977-78 में भी महिला कॉलेज के जमीन खेलकूद पर कमती परत रहिस हे। हॉस्टल हावय। वनस्पति शास्त्र अउ भूगोल के विद्यार्थी मन मैदान म प्रयोग करथें। अतेक बड़े कॉलेज के विद्यार्थी मन एक संग मैदान म खड़े होंही तब तो मैदान छोटे पर जही। चौपाटी जरूरी हावय के इस्कूल-कॉलेज बर मैदान जरूरी हावय? अभी गौतम बंद्योपाध्यायजी ह बृजमोहन अग्रवाल के बंगला के आगू म गुपचुप बेच के अपन आक्रोस देखावत रहिस हे। सही बात आय ये चौपाटी के निरमान केनाल रोड या फिर अभी छोटे लाइन बंद होवइया हावय उंहा बनाना चाही। चौपाटी ही काबर?
दिल्ली के चांदनी चौक के पराठा गली कस कुछ नवा बनाए जा सकथे सहर ले दूरिहा जिंहा सब छुट्टी के दिन घूम सकयं। नदी के किनारा हो या फेर छोकरा नाला के पार हो या फेर नया रायपुर के मैदान होवय। इंहा चौपाटी के नहीं चांदनी चौक, सद्दानी चौक सरीख कुछ बनना चाही। येखर विरोध तो हर महिला ल करना चाही। चाहे वो रयपुर के होवय या फेर गांव-गांव के। काबर के नब्बे फीसद महिला के सिक्छा इहें तो होय हावय।
mai_Deva hne_Deva hne_Deva hne_Deva hne_Deva bho_Deva